《尉氏五题 其四 啸台》
宋代·黄裳

脱身魏晋间，嗣宗南阮英。长啸写逸兴，偶为台上行。

或带竹林醉，独驾无将迎。风月乃所友，相投清与明。

微引踵中息，稍从唇齿鸣。渐渐薄林杪，飘堕令人惊。

忧愤闻而平，贪浊闻而清。苏门得孙子，答以鸾凤声。

不应乃深应，栖导良自诚。当悟啸中旨，可传言外情。

台在声不传，万籁徒汝争。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。